
Paanyaya sa Panalangin 
Tumayo at gawin ang tanda ng krus sa mga labi 
Panginoon, buksan mo ang aking mga labi. 
- At pupurihin ka ng aking bibig. 
Salmo 95 
Ang Panawagan upang papurihan ang Diyos 
Lumapit tayo sa Panginoon at awitan siya ng papuri. 
— Lumapit tayo sa Panginoon at awitan siya ng papuri. 


Tayo ay lumapit sa “ting Panginoon, Siya aawitan, 
Ating paputihan ang batong kublihan nati't kalakasan. 
Tayo ay lumapit sa kanyang harapan na may pasalamat, 
Siya ay Purihin ng mga awiting may tuwa at galak. 


— Lumapit tayo sa Panginoon at awitan siya ng papuri. 


Sapagkat ang Diyos ay ang Panginoong napakadakila, 

Ang dakilang Haring higit sa sinuman na binabathala. 
Nasa kanyang palad ang buong daigdig pati kalaliman, 
Ang lahat ay kanya maging ang mataas nating kabundukan. 
Kanya rin ang dagat at pati ang lupa na kanyang nilalang. 


— Lumapit tayo sa Panginoon at awitan siya ng papuri. 


Tayo ay lumapit, sa kanya'y sumamba at magbigay-galang, 
Lumuhod sa harap nitong Panginoong sa ati'y lumalang. 
Siya ang ating Diyos, tayo ay kalinga niyang mga hirang, 
Mga tupa tayong inaalagaan. 

— Lumapit tayo sa Panginoon at awitan siya ng papuri. 
Ang kanyang salita ay ating pakinggan: 
“yang inyong puso'y huwag patigasin, 
Tulad ng ginawa ng inyong mga magulang 
Nang nasa Meriba, sa ilang ng Masa. 
Ako ay tinukso't doon ay sinubok ng inyong magulang, 
Bagamat nakita ang aking ginawang sila ng nakinabang. 


— Lumapit tayo sa Panginoon at awitan siya ng papuri. 

Apatnapung taon, sa inyong ninuno ako ay nagdamdam, 
Ang aking sinabi,” Sila ay suwail, walang pakundangan 
At ang mga utos ko ay sinusuway!” 

Dahil sa galit ko, ako ay sumumpang di sila daratal, 

Sa lupang pangakong aking inilaan.” 


— Lumapit tayo sa Panginoon at awitan siya ng papuri. 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 


— Lumapit tayo sa Panginoon at awitan siya ng papuri. 
Panalangin sa Umaga 


AWIT 
O Diyos ng liwanag, umaga ay dumatal 
Ang pangako mong pag-ibig sa amin ay ibigay, 
Bawat bagong simula'y pagkakataong alay, 
Hamog ang s'yang katulad, mula sa kalangitan. 
Ang biyaya mo, Ama, ay hindi nagkukulang, 
Ang Anak mo ay Pagkaing nagbibigay-buhay, 
Ang Espiritung Banal, dulot ay pagmamahal, 
Upang kaming "yong anak, sa piling mo'y manahan. 
Gawin kaming lingkod mo, ng 'yong kapayapaan, 
Takot nami'y alisin, yong lakas ang ibigay, 
Makapiling ka nawa, ngayo't sa buong araw, 
Pagkat kung kasama ka, lahat ay kagalakan. 
Umupo o tumayo 
MGA ANTIPONA AT SALMO 
Antipona 1 
Sa pagbubukang-liwayway, O Diyos, ako'y iyong kaawaan. 
Salmo 143:1-11 


(Panalangin sa kapighatian) 


Dinggin mo, O PANGINOON, ang aking dalangin, 
Tapat ka't matuwid, kaya ako'y dinggin. 

Itong iyong lingkod, hwag mo nang subukin, 


Batid mo nang lahat, kami ay salarin. 


Ako ay inusig ng aking kaaway, 

At ako ay lubos niyang napipilan, 

Sa dilim na dako, ako ay nakulong, 

Tulad ko'y patay nang mahabang panahon. 
Ako ay handa nang magtaas ng kamay, 
Sapagkat wala nang pag-asa ang buhay. 


Araw na lumipas, aking nagunita, 

At naalaala ang iyong ginawa, 

Sa aking isipa'y gumuhit na bigla! 

Ako'y dumalangin na taas ang kamay, 
Parang tuyong lupa ang diwa kong uhaw. 


Nawala nang lahat ang aking pag-asa, 

Kaya naman, PANGINOON, ako'y dinggin mo na! 
Kung ikaw'y magkubli, baka ang hantungan 

Ako ay tanghaling malamig na bangkay, 

At ang tunguhin ko'y madilim na hukay. 


Ako ay umasa, sa 'yo nagtiwala, 
Na kung umumaga'y ipagugunita 


Yaong pag-ibig mo na lubhang dakila. 
Ang aking dalangin na sa iyo'y hibik, 


Patnubayan ako sa daang matuwid. 


Ako ay umasang 'yong isasanggalang, 
Kaya iligtas mo ako sa kaaway. 

Ikaw ang aking Diyos, ako ay turuan 

Na aking masunod ang 'yong kalooban, 
Ang Espiritu mo'y maging aking tanglaw 
Sa aking paglakad sa ligtas na daan. 


Ikaw ay nangakong ako'y ililigtas, 
Pagkat dakila ka, iligtas mo agad, 
Iligtas mo ako sa mga bagabag. 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 

Antipona 
Sa pagbubukang-liwayway, O Diyos, ako'y iyong kaawaan. 
Antipona 2 
Paaagusin ng Panginoon ang kapayapaan sa pamamagitan ng 
Jerusalem. 
Awit: Isaias 66:10-14a 

(Ang kaligayahan ng langit) 
Magalak ang lahat, magalak kayo dahil sa Jerusalem, 
Ang lahat sa inyo na may pagmamahal, 
Wagas ang pagtingin, 
Kayo'y makigalak at makipagsaya, 
Lahat kayong tumangis para sa kanya. 


Tatamasahin ninyo ang kasaganaan niya 


Tulad ng sanggol sa dibdib ng kanyang ina. 


Sabi pa ng PANGINOON: 

“Padadalhan kita ng walang katapusang pag-unlad. 
Ang kayamanan ng ibang bansa 

Ay dadaloy sa iyong tila agos ng ilog. 

Ang makakatulad mo'y sanggol na buong pagmamahal 
Na inaruga ng kanyang ina. 

Aaliwin kita sa Jerusalem, 

Tulad ng pag-aliw ng ina sa kanyang anak. 

Ikaw'y magagalak pag nakita mo 

Ang lahat ng ito, 

Ikaw ay lalakas at lulusog. 

Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 


Antipona 


Paaagusin ng Panginoon ang kapayapaan sa pamamagitan ng 
Jerusalem. 


Antipona 3 


Masaya nating purihin ang Panginoong ating Diyos. 

Salmo 147:1-11 


(Ang kagandahang-loob ng Diyos na makapangyayari sa lahat) 


O kay buti ng umawit at magpuri sa ating Diyos, 
Ang magpuri sa kanya'y tunay na nakalulugod. 


Ang Lungsod ng Jerusalem, muli niyang ibabalik, 

Sa kanyang mga lingkod, na natapon at nalupig. 

Yaong mga pusong wasak ay kanya ring lulunasan, 

Ang natamo nilang sugat, agad-agad tatapalan. 

Alam niya't natitiyak ang bilang ng mga tala, 

Isa-isang tinatawag, yaong ngalang itinakda, 

Ang PANGINOON na ating Diyos ay dakila at malakas, 
Ang taglay n'yang karunungan, ay walang makasusukat. 
Yaong mapagpakumbaba'y siya niyang itataas. 

Ngunit yaong mapaghambog sa lupa ay ibabagsak. 
Umawit ng mga imno at ang PANGINOON ay purihin, 
Purihin ang ating Diyos at ang alpa ay tugtugin. 

Ang ulap sa kalangitan ay siya ang naglalatag, 
Masaganang ulan naman ang sa lupa'y bumabagsak, 

At ang damo'y binubuhay sa bundok at mga gubat. 
Pagkain ng mga hayop ay siya ang nagbibigay, 

May pagkain siyang dulot sa inakay na nasigaw. 

Hindi siya nalulugod sa kabayong malalakas, 

Kahit mga piling kawal hindi siya nagagalak. 

Ngunit sa may pagkatakot, kasiyahan niya'y labis, 

Sa kanilang may tiwala sa watatag n'yang pag-ibig. 
Papuri sa Ama, at sa Anak, at sa Espiritu Santo, 

Kapara noong una, ngayon at magpasawalang hanggan. Amen. 


Antipona 
Masaya nating purihin ang Panginoong ating Diyos. 
Umupo 
PAGBASA NG SALITA NG DIYOS 
Roma 8:18-21 
Sa ganang akin, ang mga pagtitiis sa kasalukuyan ay hindi 

maihahambing sa ihahayag па kaluwalhatiang sasaatin. Nananabik 
ang sangnilikha na ihayag ng Diyos ang kanyang mga anak. 
Nabigo ang sangnilikha, hindi sa kagustuhan nito, kundi dahil sa 
ito ang niloob ng Diyos. Gayunman, may pag-asa pa, sapagkat 
ang sangnilikha ay palalayain sa pagkaalipin nito sa kabulukan, at 
makakahati sa maluwalhating kalagayan ng mga anak ng Diyos. 
TUGUNAN 
Sa pagdating ng madaling-araw, Panginoon, ang iniisip ko'y ikaw. 
-- Sa pagdating ng madaling-araw, Panginoon, ang iniisip ko'y 
ikaw. 
Lagi kang narito upang ako'y tulungan, 
— Panginoon, ang iniisip ko'y ikaw. 
Papuri sa Ama, at sa Anak at sa Espiritu Santo. 
-- Sa pagdating ng madaling-araw, Panginoon, ang iniisip ko'y 
ikaw. 
Tumayo 
PAPURING AWIT NI ZACARIAS 


Antipona 


Panginoon, ituro sa iyong bayan ang landas ng kaligtasan at ang 
kapatawaran sa kanilang kasalanan. 
Lukas 1:68-79 
Gumawa tanda ng krus 
Purihin ang Panginoong Diyos ng Israel! 
Sapagka't nilingap niya at pinalaya ang kanyang bayan. 
At nagpadala siya sa atin ng isang makapangyarihang Tagapagligtas, 
Mula sa lipi ni David na kanyang lingkod. 


Ipinangako niya sa pamamagitan ng kanyang banal na propeta 
noong una, 

Na ililigtas niya tayo sa ating mga kaaway, 

At sa kamay ng lahat ng napopoot sa atin. 


Ipinangako rin niya na kahahabagan ang ating mga magulang, 

At aalalahanin ang kanyang banal na tipan. 


Iyan ang sumpang binitiwan niya sa ating amang si Abraham, 
Na ililigtas tayo sa ating mga kaaway, 

Upang walang takot na makasamba sa kanya, 

At maging banal at matuwid sa kanyang paningin, habang tayo'y 
nabubuhay. 


Ikaw naman, anak, ay tatawaging propeta ng Kataas-taasan, 
Sapagka't mauuna ka sa Panginoon upang ihanda ang kanyang mga 
daraanan, 

At ituro sa kanyang bayanang landas ng kaligtasan, 

Ang kapatawaran ng kanilang mga kasalanan. 

Sapagka't lubhang mahabagin ang ating Diyos, 
Magbubukang-liwayway sa atin ang araw ng kaligtasan. 

Upang magbigay-liwanag sa mga nasa kadiliman at nasa ilalim ng 
kamatayan, 

At patnubayan tayo tungo sa daan ng kapayapaan. 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 


Antipona 


Panginoon, ituro sa iyong bayan ang landas ng kaligtasan at ang 
kapatawaran sa kanilang kasalanan. 


PANGKALAHATANG PANALANGIN 


Manalangin tayo sa Diyos na nagkakaloob ng kaligtasan sa kanyang 
bayan: 

— Ikaw, O Panginoon, ang aming buhay. 
Purihin ka, Ama ng aming Panginoong Hesukristo, dahil sa iyong 
awa, kami'y muling isinilang na may pag-asang nagbibigay-buhay, 
sa pamamagitan ng muling pagkabuhay ni Hesukristo mula sa mga 
patay. 

— Ikaw, O Panginoon, ang aming buhay. 
Nilalang mo ang tao sa iyong larawan at pinapanibago sa 
pamamagitan ni Kristo, 

hubugin kaming matulad sa Anak mo. 
-- Ikaw, O Panginoon, ang aming buhay. 


Padaluyin sa amin ang pag-ibig sa pamamagitan ng Espiritung 
Banal, 


pagalingin ang aming mga pusong sinugatan ng alitan at tampuhan. 
— Ikaw, O Panginoon, ang aming buhay. 


Sa araw na ito, pagkalooban ng gawain ang manggagawa, ng pagkain 
ang nagugutom, ng saya ang mga namamanglaw, 


pagkalooban ng biyaya at kaligtasan ang sangkatauhan. 
-- Ikaw, O Panginoon, ang aming buhay. 
Ama Namin 


Ama namin, sumasalangit Ka 

Sambahin ang ngalan Mo 

Mapasaamin ang kaharian Mo 

Sundin ang loob Mo 

Dito sa lupa, para nang sa langit. 

Bigyan Mo kami ngayon ng aming kakanin sa araw araw. 
At patawarin Mo kami sa aming mga sala, 
Para nang pagpapatawad namin 

Sa mga nagkakasala sa amin. 

At huwag Mo kaming ipahintulot sa tukso, 
At iadya Mo kami sa lahat ng masama. 
Sapagkat Iyo ang kaharian, at kapangyarihan, 
At ang kadakilaan, magpakailanman. 


Pangwakas na Panalangin 


Ama, 

magbigay-liwanag nawa sa aming puso't kalooban 

ang pagkatalos sa dulot mong kaligtasan, 

Palayain kami mula sa takot at kapangyarihan ng kaaway 
upang makapaglingkod sa iyo nang matapat 

sa lahat ng sandali ng aming buhay. 

Hinihiling namin ito sa pamamagitan ni Hesukristo 
kasama ng Espiritu Santo magpasawalang hanggan. 


— Amen. 

Paghayo 


Pagpalain nawa tayo ng panginoon, iligtas tayo mula sa lahat ng 
kasamaan at akayin tayo sa buhay na walang hanggan. 


— Amen. 

PANALANGIN NG МСА KRISTIYANO SA MAGHAPON 
Ang mga tekstong biblikal at mga Papuring Awit na ginamit ay halaw 
mula sa MAGANDANG BALITA BIBLIA. Karapatang-sipi @ 
1973, Philippine Bible Society, U.N. Ave., Manila. 


Ang mga titik ng mga Awit at ang mga disenyong pansining ay likha 
ni Padre Mar DJ Arenas. 


Karapatang-sipi @ 1994, LUPON REHIYONAL UKOL SA 
TAGALOG SA LITURHIYA. 

